FI Euroopan unionin virallinen lehti CE 78/482

(2004/C 78 E/0504)

KIRJALLINEN KYSYMYS E-3183/03

esittäjä(t): Paulo Casaca (PSE) komissiolle

(27. lokakuuta 2003)

Aihe: Lisämaksun arvioiminen Azorien itsehallintoalueella

Kuten komissio varmasti tietää, maito- ja maitotuotealan lisämaksusta annetussa neuvoston asetuksessa (ETY) N:o 3950/92 (1) säädetyt maksun arviointia koskevat säännöt ovat monimutkaisia ja antavat jäsenvaltioille mahdollisuuden moniin erilaisiin perusteiden määrittelyihin ja arviointimenetelmiin.

Poseima-asetuksessa määriteltyyn Azorien itsehallintoalueeseen sovellettavaan järjestelmään sisältyvät mekanismit ja lisäehdot tekevät edellä mainitun asetuksen soveltamisen vieläkin monimutkaisemmaksi.

Azorien itsehallintoalueella ostajien maidon tuottajille ilmoittamat tiedot ovat aiheuttaneet sekaannusta ja hämmennystä, koska ensimmäiset tiedot osoittivat, ettei mitään lisämaksua ollut, mutta komission myöhemmin välittämien tietojen mukaan lisämaksua oli sovellettu.

Euroopan parlamentin jäsenen ominaisuudessa minua luonnollisesti pyydetään selvittämään näitä maanviljelijöitä koskevia kysymyksiä. Olen siis pyytänyt maitoalan lisämaksujärjestelmän hallinnoimisesta vastaavaa komission yksikköä selvittämään tämän asian, mutta kyseinen yksikkö on kieltäytynyt tähän mennessä antamasta minulle mitään tietoja vetoamalla siihen, että se on velvollinen antamaan kyseiset tiedot ainoastaan asianomaiselle jäsenvaltiolle.

Näin ollen haluaisin tietää, onko tämä todella komission näkemys sen tiedonantovelvollisuudesta (tai sen puutteesta) kansalaisille ja erityisesti kansalaisten valitsemille edustajille.

Jos näin ei ole, haluaisin tietää, milloin ja miten voin saada pyytämäni selvitykset.

Franz Fischlerin komission puolesta antama vastaus

(17. joulukuuta 2003)

Komissio korostaa, että kaikkiin jäsenvaltioihin sovelletaan samoja sääntöjä arvioitaessa, ovatko tuottajat noudattaneet maitokiintiöitä koskevia sääntöjä. Kun arvioidaan, onko kiintiö ylittynyt, jalostusteollisuudelle suuntautuvia toimituksia koskevan kansallisen viitemäärän tai suoramyyntiä kuluttajille koskevan kansallisen viitemäärän puitteissa tuotetun maidon todellista määrää verrataan vastaaviin kansallisiin viitemääriin. Toimitusten osalta määrää korjataan ylöspäin, jos tuotetun maidon rasvapitoisuus ylittää rasvapitoisuutta koskevan viitearvon.

Jakaessaan lisämaksua niiden tuottajien kesken, jotka ovat vaikuttaneet ylitykseen, jäsenvaltiot voivat halutessaan vähentää tuottajien tilakohtaista ylitystä jakamalla uudelleen muiden tuottajien käyttämättömät viitemäärät. Siinä tapauksessa niiden on noudatettava uudelleen jakamisesta annettuja tarkkoja sääntöjä.

Edellä kuvattujen perussääntöjen lisäksi Azoreille on myönnetty tilapäinen vapautus lisämaksusta 73 000 tonnin vuotuiseen tuotantomäärään asti. Jos tuottajat ylittävät viitemääränsä, vapautusta voidaan käyttää pienentämään niiden ylitystä (ks. asetuksen (EY) N:o 1453/2001 (2) 23 artikla).

Neuvosto päätti syyskuussa 2003 myöntää Azoreille pysyvän kiintiön korotuksen, jonka määrä on 50 000 tonnia/vuosi (ks. asetuksen (EY) N:o 1788/2003 (3) liitteessä I olevan b kohdan alaviite), ja pienentää määrää, johon sovelletaan tilapäistä vapautusta (ks. asetuksen (EY) N:o 1782/2003 (4) 147 artiklan 3 kohdan d alakohta). Komissio ehdotti äskettäin, että vuotuisen kiintiön 50 000 tonnin korotuksen lisäksi viitemääränsä ylittäneille tuottajille myönnetään 23 000 tonnin vuotuiseen tuotantomäärään sovellettava pysyvä vapautus (5).

Portugali on kaikkien muiden jäsenvaltioiden tapaan toimittanut komissiolle alustavat kauden 2002—2003 tuotantoa koskevat luvut. Näyttää siltä, että toimituksia koskeva kansallinen viitemäärä on ylittynyt. Komissio pyytää nyt saatujen tietojen perusteella Portugalin viranomaisilta lisäselvityksiä.

Komissio ilmoittaa asiasta parlamentin jäsenelle saatuaan ja arvioituaan nämä tiedot.

(1) EYVL L 405, 31.12.1992, s. 1.

(2) Neuvoston asetus (EY) N:o 1453/2001, annettu 28 päivänä kesäkuuta 2001, tiettyjä maataloustuotteita koskevista erityistoimenpiteistä Azorien ja Madeiran hyväksi ja asetuksen (ETY) N:o 1600/92 kumoamisesta (Poseima) (EYVL L198, 21.7.2001).

(3) Neuvoston asetus (EY) N:o 1788/2003, annettu 29 päivänä syyskuuta 2003, maito- ja maitotuotealan maksun vahvistamisesta (EUVL L 270, 21.10.2003).

(4) Neuvoston asetus (EY) N:o 1782/2003, annettu 29 päivänä syyskuuta 2003, yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71, (EY) N:o 1254/1999 ja (EY) N:o 2529/2001 muuttamisesta (EUVL L 270, 21.10.2003).

(5) KOM(2003) 617 lopullinen.